Einar Iveland

Einar Iveland (1892–1975) var en lærer, gårdbruker og  Venstre-politiker fra Iveland. Han var var stortingsrepresentant for Aust-Agder i én periode 1950–53, og ordfører i Iveland 1934–1942 og 1945–1950.

 Biografi 
Etter først å ha gått på Setesdal landbruksskole 1909–10 tok Iveland eksamen ved Kristiansand lærerskole 1917. Han hadde deretter lærerstillinger på Farsund middelskole, Agder Folkehøgskole og Aust-Agder fylkesskole (hvor han var styrer og eneste lærer) før han i 1928 ble lærer på Iveland skole. Denne stillingen hadde han til 1959. Han var også kirkesanger i Iveland kirke 1928–45. Han overtok heimgården i 1937.

Han begynte i kommunepolitikken i 1932, og ble ordfører i 1934. Under krigen ble han avsatt, men i 1945 kom han tilbake i vervet. Han var også fylkesordfører fra 1945 til 1949.

Iveland hadde mange styreoppgaver. Han var medlem av Aust-Agder fylkesskolestyre fra 1946 til 1957 og formann i styret for Aust-Agder landbruksskole 1955–59. Han var medlem av Statens samferdselsråd 1948 til 1964. Fra 1948 til 1960 var han også nestformann i styret for Norges Herredsforbund, og var dermed med på å vedta og gjennomføre byggingen av Kommunenes Hus i Oslo, som Herredsforbundet og Norges Byforbund gikk sammen om. Kommunenes Hus ble innviet i 1957.

Fra 1957 til 1960 var han medlem av bestyrelsen for Norges Bank, avdeling Arendal, og bestyrelsens formann fra 1960 til 1963. Han var formann i Aust-Agder Venstrelag fra 1946 til 1954, og også medlem av Venstres landsstyre fra 1948 til 1956. Fra 1952 til 1955 var han nestformann i Norges Bondelag.

 Utmerkelser 
 1956: Den finske Maalaiskuntien Liittos (Kommuneforbundet) häderstecken i gull 
 1956: Svenska Landkommuners Förbunds häderstecken i gull
 1957: Ridder av Dannebrogordenen
 1962: Kongens fortjenstmedalje i gull

Referanser

 Eksterne lenker 


Kategori:Stortingsrepresentanter for Aust-Agder
Kategori:Stortingsrepresentanter fra Venstre
Kategori:Stortingsrepresentanter 1950–1953
Kategori:Ordførere i Iveland
Kategori:Kongens fortjenstmedalje i gull
Kategori:Riddere av Dannebrogordenen